**Golden Gate Bridge**, **Golden Gaten silta**, on riippusilta Kaliforniassa, Yhdysvalloissa. Silta yhdistää San Franciscon kaupungin ja piirikunnan Marinin piirikuntaan. Sen kokonaispituus on 2 737 metriä, leveys 27 metriä ja pylonien korkeus 227 metriä merenpinnasta ja 152 metriä sillan kannesta. Sillan rakentamiseen on käytetty yli 100 000 kilometriä teräsvaijeria. Sen pääsuunnittelija on Joseph B. Strauss. Silta valmistui vuonna 1937 ja sen rakentaminen maksoi kokonaisuudessaan noin 35 miljoonaa dollaria. Sen väri on tumma punaoranssi (engl. *international orange*). Golden Gaten silta on yksi maailman kuuluisimmista silloista, San Franciscon tunnusmerkki ja suosittu turistikohde.

Yleistietoa
-----------

Näkymä sillalle pohjoispäästä.
Golden Gaten silta yöllä yläviistosta kuvattuna. Taustalla San Franciscon valot.
Golden Gaten silta ylittää Golden Gaten salmen, joka yhdistää San Franciscon lahden Tyyneenmereen. Silta rakennettiin Yhdysvaltojen suuren laman aikoihin yhdistämään San Franciscon kaupunki ja Marinin piirikunta. Valmistuessaan silta oli pisin riippusilta koko maailmassa. Silta on maalattu ympäristöön sopivasti oranssin väriseksi ja on 1900-luvun art deco -tyyliä.

Historiaa
---------

1920-luvun alussa, kun Golden Gaten siltaa ei vielä ollut rakennettu, ainoa tapa päästä San Franciscon lahden yli oli lautta. Golden Gaten sillan rakentamisen suunnittelu aloitettiin vuonna 1928. Rakennustyöt alkoivat 5. tammikuuta 1933, kun lopullinen suunnitelma arkkitehti Joseph Baerman Straussin kaavailemasta siltakaaresta oli saatu valmiiksi. San Franciscon alueella on voimakkaita merivirtoja, ja sää on usein tuulinen ja sumuinen. Tämän takia, ennen kuin silta oli saatu valmiiksi vuonna 1937, ajateltiin sillan olevan mahdoton rakentaa. Sillalla onkin kutsumanimi "Bridge that couldn’t be built" (suomeksi "Silta, jota ei voitu rakentaa"). Kovan tuulen takia siltaan täytyi rakentaa huojumisvaraa noin kahdeksan metriä.

Huolimatta epäilyistä ja huonoista sääolosuhteista, Golden Gaten silta saatiin kuitenkin rakennettua valmiiksi 27. toukokuuta 1937, neljän ja puolen vuoden rakennustyön jälkeen. Helppo sitä ei ollut rakentaa, sillä yksitoista rakennusmiestä sai surmansa onnettomuuksissa siltaa tehdessään. Golden Gaten silta avattiin liikenteelle kaksi päivää sen valmistumisen jälkeen.

Sillan ylittäminen
------------------

Sillan nopeusrajoitus on 45 mailia tunnissa (72 km/h). Erinäisiä rajoituksia on myös sillan alkupäissä, joissa on usein ruuhkaa. San Franciscon suuntaan (etelään) mentäessä ennen sillalta poistumista pitää maksaa siltamaksu, joka vaihtelee kulkuneuvon koon mukaan. Esimerkiksi henkilöautolla siltamaksu on 8,75-9,00-9,75 Yhdysvaltain dollaria riippuen maksutavasta; käteinen ei kelpaa. (2023, Hinnasto). San Franciscosta poispäin (pohjoiseen) mentäessä ei tarvitse maksaa siltamaksua.

Sillan saa ylittää kuorma-autolla, asuntovaunulla, linja-autolla, moottoripyörällä ja henkilöautolla, kunhan noudattaa sillan ajo-ohjeita. Joidenkin kulkuneuvojen kohdalla on myös kokorajoituksia, esimerkiksi liian korkeat kuorma-autot eivät saa ajaa sillalle ilman erikoisjärjestelyjä. Joidenkin ajoneuvojen pyörien materiaali saattaa estää sillalle pääsyn.

Sillan voi ylittää myös jalan tai polkupyörällä sillalla olevaa kevyen liikenteen väylää pitkin päivisin. Yöllä jalankulkuliikenne on kielletty ja pyörälläkin pääsee vain kulkuportin kautta. Sillalla ei saa ratsastaa tai tuoda muita kuin palveluseläimiä eikä kulkea kotti- tai muiden työntökärryjen kanssa. Kaksipyöräiset moottoriajoneuvot, joiden pyörät ovat kovin ohuet, eivät saa ajaa sillalle. Sillalle ei saa mennä rullaluistimilla, skeittilaudalla, sähköpotkulaudalla tai vastaavilla. Droonien lennätys on kiellettyä.

Sillan maali
------------

Maali on tärkeä osa sillan kunnossapitoa. Golden Gate Bridge maalataan tietyin aikavälein, jotta maali pysyisi tasaisena ja suojaisi sillan pintaa suolapitoisen ilman aiheuttamalta korroosiolta ja ruostumiselta. Silta on aina ollut samanvärinen; helakan oranssi. Kun siltaa ei vielä ollut maalattu oranssiksi, jotkut halusivat siitä metallinharmaan ja toiset täysin pikimustan. Meriliikenteen takia sillan väriksi suunniteltiin jossain vaiheessa myös kirkasta musta-keltaraidallista, jotta se olisi näkynyt selkeästi sumussa ohikulkeville laivoille.

Arkkitehti Irwing Morrow, joka oli ollut mukana sillan suunnittelussa alusta alkaen, hylkäsi nämä vaihtoehdot ja halusi maalata sillan oranssiksi. Hän perusteli valintaansa ympäristön väreihin sopivaksi.

Itsemurhat
----------

Kyltti itsemurhaa aikoville. Viestissä kehotetaan soittamaan tukipuhelimeen ja varoitetaan sillalta hyppäämisen vaarallisuudesta.
Hyppääjät lajiteltuna hyppypaikan mukaan. (2005)
Hyppääjien määrä vuosittain. Vuoden 1995 jälkeiset lukumäärät ovat epävirallisia.
Suojaverkko joulukuussa 2022
Golden Gaten silta on kuuluisa itsemurhan tekopaikka. Virallinen laskenta päättyi vuonna 1995, jolloin luku lähestyi tuhannen itsemurhan rajaa, ja ne lajiteltiin sen mukaan minkä lampun kohdalta (joita on 128) hypättiin. Virallista lukua ei ole enää pidetty 997:n hyppääjän jälkeen. Vuoteen 2012 mennessä sillalta tehtiin itsemurha keskimäärin kerran kahdessa viikossa, jolloin itsemurhan tehneiden epävirallinen lukema oli kokonaisuudessaan yli 1 600. Sillalta hyppäämällä tehtyjen itsemurhien määrä oli suurimmillaan vuonna 2013, jolloin itsemurhan teki 46 ihmistä.

Elokuussa 2013 tapahtui eniten itsemurhia yhdessä kuukaudessa, kun yhteensä kymmenen henkilöä hyppäsi sillalta. Nuorin sillalta koskaan hypännyt on ollut viisivuotias.

Noin 75 metrin pudotus kestää neljä sekuntia ja hyppääjä osuu veteen noin 120 kilometrin tuntinopeudella. Heinäkuuhun 2013 mennessä vain 34 ihmistä oli selviytynyt hypystä hengissä; arviolta 98 % hyppääjistä joko kuolee välittömästi tai hukkuu. Salmessa veden lämpötila on aina kylmä, tammikuussa keskimäärin 12 °C ja syyskuussa 16 °C mitattuna sillan eteläpäässä sijaitsevassa Fort Pointissa San Franciscon lahden suulla. Kylmimmillään vesi voi olla vain viisiasteista ja korkeimmillaankin vain 22 °C.
Salmen virtausten takia monien hyppääjien ruumiit ajautuvat avomerelle, eikä niitä koskaan löydetä. Näin on erityisesti yöllä hypänneiden kohdalla, minkä takia sillalla ei saa kulkea jalkaisin öisin.

Siltaa valvotaan partioiden ja kameroiden avulla, ja potentiaalisia hyppääjiä saadaan estettyä hyppäämästä keskimäärin joka toinen päivä. Kalifornian yliopisto selvitti vuonna 1978 julkaistussa tutkimuksessa, mitä oli tapahtunut 515 henkilölle, jotka olivat aikoneet hypätä sillalta vuosina 1937-1971, mutta jonkun henkilön väliintulo oli saanut heidät muuttamaan mielensä. Vuonna 1978 oli hyppäämistä aikoneista henkilöistä 94 prosenttia yhä elossa (tai kuollut luonnollisista syistä).

Vuonna 2006 valmistuneen dokumenttielokuvan *The Bridge* tekijät kuvasivat siltaa useista kohdista vuoden ajan 2004. He saivat kuvattua 23 hyppyä 24:stä sekä useita sellaisia, jotka saatiin estettyä. Elokuvassa on lisäksi hyppääjien omaisten ja silminnäkijöiden haastatteluja sekä yhden vuonna 2000 hypänneen ja hengissä selvinneen haastattelu: hän on nyt auttamassa ihmisiä ennen kuin he menevät sillalle itsemurha-aikeissa. Elokuvan tekijät saivat inspiraation The New Yorker -lehdessä olleesta artikkelista 2003.

Vuosien kiistelyn jälkeen suojaverkon rakentaminen alkoi huhtikuussa 2017.
Tammikuussa 2024 verkon kerrottiin olevan valmis ja sen kattavan 95% sillan pituudesta. Viimeisen rakennusvuoden aikana (2023) itsemurhat olivat jo puolittuneet.

Teräsverkko sijaitsee noin kuusi metriä sillan kävelytasoa alempana, joten sille hyppääminen on kivuliasta. Osa verkkoon hypänneistä hyppää siitä edelleen salmeen, mutta verkosta myös pelastetaan sinne hypänneitä ihmisiä.

Lähteet
-------

1. ↑  Annual Vehicle Crossings and Toll Revenues, FY 1938 to FY 2011 Golden Gate Bridge, Highway and Transportation District. Viitattu 23.12.2012.  (englanniksi)
2. ↑  Golden Gate Bridge - FasTrak *www.bayareafastrak.org*. Viitattu 5.11.2023.
3. ↑  Bridge Design and Construction Statistics Golden Gate Bridge Highway & Transportation District. Viitattu 28.5.2012. (englanniksi)
4. ↑  Construction Timeline Golden Gate Bridge Highway & Transportation District. Viitattu 28.5.2012. (englanniksi)
5. 1 2  Golden Gate Bridge: Bikes and Pedestrians Golden Gate Bridge, Highway and Transportation District. Viitattu 02.10.2023. (englanniksi)
6. 1 2  Golden Gate Bridge suicides reach 1,000 and counting *The Baltimore Sun*.  July 12, 1995. Viitattu October 16, 2013.
7. ↑  A Year of Rising Suicides on Bridge and Tracks *the New York Times*.  August 26, 2011. Viitattu October 14, 2013.
8. ↑  The Golden Gate Bridge's fatal flaw *Los Angeles Times*.  May 25, 2012. Viitattu 3. maaliskuuta 2013.
9. ↑  Golden Gatelta ennätysmäärä itsemurhahyppyjä viime vuonna  26.2.2014. Kaleva. Viitattu 26.2.2014.
10. ↑  The suicide magnet that is the Golden Gate Bridge *Los Angeles Times*.  September 29, 2013. Viitattu October 14, 2013.
11. ↑  Golden Gate Bridge: Triumph, Tragedy: Suicide Rate Shadows the Span's 50th-Anniversary Celebration *Los Angeles Times*.  May 22, 1987. Viitattu October 21, 2013.
12. ↑  Kevin Hines Is Still Alive *Modern Luxury*.  July 18, 2013. Viitattu July 18, 2013.
13. ↑  Average Ocean Water Temperatures at San Francisco *Current Results Nexus*. Viitattu October 19, 2013.
14. ↑  Water Temperature San Francisco Accessdate =October 19, 2013
15. 1 2  Golden Gate Bridge’s Half-Built Suicide Barrier Already Working  8.8.2023. The San Francisco Standard. Viitattu 2.10.2024.
16. 1 2  Branch, John: What the Golden Gate Is (Finally) Doing About Suicides *The New York Times*.  5.11.2023. Viitattu 5.11.2023. (englanniksi)
17. ↑  Website for the Movie "The Bride"
18. ↑  "The Bridge of Death" ABC News, October 20, 2006
19. ↑  "Jumpers" - The fatal grandeur of the Golden Gate Bridge, Tad Friend, *The New Yorker*, October 13, 2003
20. ↑  Houston, Will. "Golden Gate Bridge suicide barrier starting to take shape", February 18, 2019.
21. ↑  Wright, George: San Francisco Golden Gate Bridge gets suicide net after 87 years  4.1.2024. BBC. Viitattu 5.1.2024. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Golden Gate Bridge**.
* Golden Gate Bridge, Highway and Transportation District
* Internet tours
* California travel
* Mapwest
* Greatbuildings
* American memory - Library of Congress
* History channel